მადმუაზელ ლაფონტენი

მადმუაზელ ლაფონტენი ან დე ლაფონტენი (  ; დ. 1655, პარიზი — გ . 2 ოქტომბერი, 1738, პარიზი ) — ფრანგი მოცეკვავე, პირველი პროფესიონალი  ქალი ბალერინა.

საბალეტო  წარმოდგენებში თავდაპირველად მხოლოდ მამაკაცები მონაწილეობდნენ, ხოლო ქალების როლებს ყმაწვილები და ახალგაზრდა კაცები ასრულებდნენ. ქალი მოცეკვავეები მხოლოდ XVII საუკუნის მეორე ნახევარში გამოჩნდნენ. ითვლება, რომ პირველი ბალეტის მოცეკვავე იყო ფრანგი ქალი მადმუაზელ ლაფონტენი.  ის იყო პირველი ქალი, რომელსაც ქრონიკებში მოიხსენიებდნენ პროფესიონალ მოცეკვავედ.    

 ბიოგრაფია 
მადმუაზელ ლაფონტენი დაიბადა პარიზში 1655 წელს. არაფერია ცნობილი მისი ცხოვრების ადრეული წლების შესახებ.   მისი სახელი დღემდე არ შემორჩენილა —  ფრანგული ტრადიციის თანახმად,  პიროვნების წარდგენისას დიდი ხნის განმავლობაში მხოლოდ გვარს და მიმართვის ფორმას იყენებდნენ, სახელით  მხოლოდ ახლობელი ადამიანები მიმართავდნენ ერთმანეთს, ხოლო ოფიციალურ ვითარებაში სახელის ხმარება არ იყო მიღებული და უზნეობად ითვლებოდა.

მადმუაზელ ლაფონტენის პოპულარობა დაიწყო 1681 წლის გაზაფხულზე პარიზის ოპერის სცენაზე კომპოზიტორ ლულის  სპექტაკლით                  „სიყვარულის ტრიუმფი“ ( Le Triomphe de l'Amour ). წარმოდგენაში პირველად ქალის როლებს ქალები ასრულებდნენ;   სწორედ მაშინ შეასრულა მადმუაზელ ლაფონტენმა სოლო პარტია პროფესიონალი ბალერინის რანგში, რაც იმ დროისთვის  დიდი ინოვაცია იყო.   ოთხი თვით ადრე, 1681 წლის 21 იანვარს, იგივე სპექტაკლი, პიერ ბოშამპის და ლუი პეკურის  ქორეოგრაფიით და მონაწილეობით, შედგა შატო დე სენ-ჟერმენში ლუი XIV-ისა და დედოფლის კარზე. წარმოდგენაში მონაწილეობა მიიღეს როგორც პროფესიონალებმა, ასევე დიდგვაროვნებმა, მათ შორის, სამეფო ოჯახის წევრებმა.  მხოლოდ ამის შემდეგ დაიდგა სპექტაკლი ფართო აუდიტორიის წინაშე. Le TRIOMPHE DE L’AMOUR  // Энциклопеция «Сesar» 

ენციკლოპედია ბრიტანიკა აღნიშნავს, რომ მადმუაზელ ლაფონტენი ასევე მონაწილეობას ღებულობდა სხვა სპექტაკლებში იმავე სცენაზე, რომელთა შორის იყო: Persée,  Amadis,  Didon,  Le Temple de la paix.   ასევე სხვა სპექტაკლების არის ნახსენები მისი მონაწილეობით : Phaéton (1683, ქორეოგრაფი პიერ ბოშამპი) და  Acis et Galatée (1686, ქორეოგრაფი პიერ ბოშამპი).  

იმ პერიოდში მოცეკვავეების მოძრაობები შეზღუდული იყო სავალდებულო მძიმე, გრძელი კოსტუმებით, ხოლო თავად ქალის პარტია დამხმარე როლს ასრულებდა.  მე -17 საუკუნის ბოლოს ბალეტს ჯერ კიდევ მამაკაცის ცეკვად მიიჩნევდნენ, ვინაიდან მის წარმოშობას ფარიკაობას უკავიშრებდნენ. მიუხედავად ამისა, მადმუაზელ ლაფონტენის მიერ შესრულებულმა თუნდაც პატარა როლებმა, რომელიც ელეგანტურობითა და გრაციოზულობით იყო აღსავსე, ისე მოხიბლა მაყურებელი, რომ პარიზის ოპერის სცენაზე გამოსვლის ოცი წლის განმავლობაში მას „ცეკვის დედოფალი“ — reine de la danse შეარქვეს .HISTORY OF DANCE  // historyworld.net

კარიერის დასრულების შემდეგ 1693 წელს  მადმუაზელ ლაფონტენი წავიდა მონასტერში.   

იგი გარდაიცვალა 1738 წელს პარიზში.

 ხსოვნა 
მხატვარ გუსტავ ბულანჟეს მიერ შესრულებული მადმუაზელ დე ლაფონტენის პორტრეტი, სადაც აღნიშნულია მისი სადებიუტო თარიღი  ( 1681)  განთავსებულია გრანდ ოპერის საცეკვაო ფოიეს ფრიზზე, მე -17 საუკუნის ბოლოს მე-19 საუკუნის შუა ხანების ოპერის გამოჩენილი მოცეკვავეების ოც სხვა პორტრეტს შორის.

 სქოლიო 

კატეგორია:დაბადებული 1655
კატეგორია:გარდაცვლილი 2 ოქტომბერი
კატეგორია:გარდაცვლილი 1758
კატეგორია:ადამიანები საფრანგეთში
კატეგორია:ბალერინები საუკუნის მიხედვით